b'\n_START_ARTICLE_\nT\xc3\xb3rshavn\n_START_SECTION_\nV\xc3\xa4est\xc3\xb6\n_START_PARAGRAPH_\nKaupungin asukasluku on noin 18\xc2\xa0000. Vuonna 1801 T\xc3\xb3rshavnissa asui 554 ihmist\xc3\xa4, ja vuonna 1950 m\xc3\xa4\xc3\xa4r\xc3\xa4 oli noussut 5600:een.\n_START_SECTION_\nHistoria\n_START_PARAGRAPH_\nEnsimm\xc3\xa4inen maininta T\xc3\xb3rshavnista asiakirjoissa on vuodelta 1075. Viikingit kokoontuivat T\xc3\xb3rshavniin kes\xc3\xa4isin vuosittaiseen kokoukseensa ja t\xc3\xa4st\xc3\xa4 syntyi pysyv\xc3\xa4 kaupank\xc3\xa4yntialue. Norjan ja sittemmin my\xc3\xb6s Tanskan hallinnon aikana hallituksen virkailijat majoittuivat T\xc3\xb3rshavniin, rakensivat linnoituksia ja ottivat itselleen monopolin kaupank\xc3\xa4yntiin. Kauppamonopoli lopetettiin vuonna 1856, jonka j\xc3\xa4lkeen vapaa kauppa kehittyi nopeasti ja kyl\xc3\xa4 kasvoi pian kaupungiksi. Kaupunki oli toisen maailmansodan aikana brittien hallussa.'